ΓΡΑΠΤΗ ΕΡΩΤΗΣΗ E-3224/98

υποβολή: Umberto Bossi (NI) προς την Επιτροπή

(26 Οκτωβρίου 1998)

Θέμα: Γαλακτοκομική παραγωγή

Η ιταλική κυβέρνηση πλήρωσε στην Ευρωπαϊκή Ένωση βαρύτατες κυρώσεις επειδή δήλωσε μεγαλύτερη γαλακτοκομική παραγωγή από τη γενική ποσότητα αναφοράς (QGR). Από το 1995, η κυβέρνηση δεν έχει ακόμα καταβάλει την αντιστάθμιση, πράγμα που συνεπάγεται αισθητή μείωση της ρευστότητας για τους παραγωγούς (4000 δισεκατομμύρια λίρες Ιταλίας), δεδομένου ότι οι αγοραστές γάλακτος κρατούν τις εισφορές αναμένοντας την καταβολή της αντισταθμιστικής πληρωμής. Για την περίοδο 1997-1998, η δηλωθείσα από τους αγοραστές ποσότητα γάλακτος που διατέθηκε στην αγορά είναι αισθητά χαμηλότερη από τη γενική ποσότητα αναφοράς.

Τα αλληλένδετα αυτά γεγονότα δημιουργούν την εντύπωση ότι υπάρχουν στρεβλώσεις στην εσωτερική αγορά και ότι παραβιάστηκε το καθεστώς του ανταγωνισμού μεταξύ των χωρών εις βάρος των γαλακτοπαραγωγών της κοιλάδας του Πάδου.

Στο πλαίσιο αυτό, μπορεί η Επιτροπή να μας πει:

1. εάν θεωρεί ότι εφάρμοσε με ευσυνειδησία όλα τα μέτρα που είχαν στόχο να υποχρεώσουν την ιταλική κυβέρνηση να ενεργήσει κατά τρόπο ορθό;

2. εάν θεωρεί ότι οι ιδιωτικοί και/ή δημόσιοι εθνικοί ή κοινοτικοί οργανισμοί μπόρεσαν να επωφεληθούν από την χαοτική κατάσταση που δημιούργησε η ιταλική κυβέρνηση ούτως ώστε να αντλήσουν οφέλη εις βάρος της αρχής του ελεύθερου ανταγωνισμού;

3. εάν δεν κρίνει ότι είναι πλέον απαραίτητο να τεθεί υπό την επιτήρηση της Κοινότητας το σύστημα διαχείρισης και ελέγχου της γαλακτοκομικής παραγωγής στην Ιταλία;

4. εάν δεν θεωρεί ότι τα τεράστια ποσά, που αντιπροσωπεύουν περίπου το 50 % της αξίας της ιταλικής γαλακτοκομικής αγοράς, τα οποία κρατήθηκαν με διάφορους λόγους από τους αγοραστές αποτελούν αθέμιτο πλεονέκτημα από την άποψη του ανταγωνισμού;

Απάντηση του κ. Fischler εξ ονόματος της Επιτροπής

(30 Νοεμβρίου 1998)

1. Η απάντηση είναι καταφατική. Από το 1984 η Επιτροπή αντέδρασε με όλα τα μέσα που διέθετε. Αρκεί να υπενθυμίσουμε τις διαδικασίες παράβασης που άρχισαν κατά της Ιταλίας το 1985, το 1988, το 1995 και η τελευταία στις 12 Ιανουαρίου 1998. Εξάλλου, η Επιτροπή προέβη σε μείωση των προκαταβολών για τον υπολογισμό των γεωργικών δαπανών κάθε φορά που η Ιταλία δεν τήρησε την προθεσμία για την πληρωμή της εισφοράς που οφείλετο στην Επιτροπή.

2. Η Επιτροπή δεν διαθέτει στοιχεία για να απαντήσει. Ωστόσο, η μόνη βεβαιότητα στον τομέα του ελεύθερου ανταγωνισμού στην αγορά, που ρυθμίζεται από σύστημα ποσοστώσεων, είναι η τήρηση της κοινοτικής νομοθεσίας εκ μέρους των κρατών μελών σε περίπτωση υπέρβασης της εγγυημένης συνολικής ποσότητας.

3. Το κράτος μέλος είναι υπεύθυνο για τη διαχείριση και τον έλεγχο του καθεστώτος των γαλακτοκομικών ποσοστώσεων σε εθνικό επίπεδο και η Επιτροπή διαθέτει την αρμοδιότητα να ελέγξει τη λειτουργία του συστήματος, ιδίως στο πλαίσιο της εκκαθάρισης λογαριασμών και των αρμοδιοτήτων της για τον έλεγχο της ορθής εφαρμογής του κοινοτικού δικαίου. Η Επιτροπή δεν έχει ούτε την αρμοδιότητα ούτε το δικαίωμα να αντικαταστήσει κράτος μέλος στη διαχείριση και στον έλεγχο της εθνικής γαλακτοκομικής παραγωγής.

4. Η Επιτροπή δεν συμμερίζεται τη γνώμη του Αξιότιμου Μέλους του Κοινοβουλίου και του προτείνει να ανατρέξει στην απάντηση όσον αφορά τη γραπτή ερώτηση Ρ-3146/98(1), την οποία η επιτροπή του παρείχε πρόσφατα.

(1) βλέπε σελίδα 32.